CELEX: 32016R0862
Language: et
Date: 2016-05-31 00:00:00
Title: Komisjoni rakendusmäärus (EL) 2016/862, 31. mai 2016, millega keeldutakse lubamast esitada toidu kohta teatavat tervisealast väidet, milles ei osutata haigestumise riski vähendamisele ega laste arengule ja tervisele (EMPs kohaldatav tekst)

1.6.2016   
            
            
               ET
            
            
               Euroopa Liidu Teataja
            
            
               L 144/24
            
         KOMISJONI RAKENDUSMÄÄRUS (EL) 2016/862,
   31. mai 2016,
   millega keeldutakse lubamast esitada toidu kohta teatavat tervisealast väidet, milles ei osutata haigestumise riski vähendamisele ega laste arengule ja tervisele
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 20. detsembri 2006. aasta määrust (EÜ) nr 1924/2006 toidu kohta esitatavate toitumis- ja tervisealaste väidete kohta, (1) eriti selle artikli 18 lõiget 4,
   ning arvestades järgmist:
   
               (1)
            
            
               Vastavalt määrusele (EÜ) nr 1924/2006 on keelatud esitada toidu kohta tervisealaseid väiteid, kui komisjon ei ole kõnealuse määruse kohaselt selleks luba andnud ja kui need väited ei ole esitatud lubatud väidete nimekirjas.
            
         
               (2)
            
            
               Määruses (EÜ) nr 1924/2006 on ka sätestatud, et toidukäitlejad võivad esitada tervisealaste väidete loataotlusi liikmesriigi pädevale asutusele. Liikmesriigi pädev asutus peab edastama nõuetekohased taotlused teaduslikuks hindamiseks Euroopa Toiduohutusametile (EFSA) (edaspidi „toiduohutusamet“) ning samuti komisjonile ja liikmesriikidele teadmiseks.
            
         
               (3)
            
            
               Komisjon peab tervisealaste väidete lubamise kohta otsuse tegemisel võtma arvesse toiduohutusameti arvamust. On kindlaks tehtud, et teatavatel juhtudel ei ole üksnes teadusliku riskihindamise teel võimalik saada kogu teavet, millel riskijuhtimise otsus peaks põhinema, ning seepärast tuleks arvesse võtta ka muid vaadeldava küsimusega seotud õiguspäraseid tegureid.
            
         
               (4)
            
            
               Pärast seda, kui Oy Karl Fazer AB oli esitanud määruse (EÜ) nr 1924/2006 artikli 13 lõike 5 kohase taotluse, pidi toiduohutusamet esitama arvamuse tervisealase väite kohta seoses juuretisega valmistatud kiudainerikka rukkileivaga ja söömisjärgse glükeemilise reaktsiooni vähenemisega (küsimus nr EFSA-Q-2014-00012) (2). Taotleja esitatud väide oli sõnastatud järgmiselt: „Juuretisega valmistatud kiudainerikka rukkileiva tarbimine aitab kaasa glükeemilise reaktsiooni vähenemisele ja sellega seotud söömisjärgse insuliinireaktsiooni vähenemisele“. Toiduohutusameti taotlusel täpsustas taotleja, et väidetava mõjuga seoses tuleks juuretisega valmistatud kiudainerikast rukkileiba võrrelda glükoosiga.
            
         
               (5)
            
            
               Komisjon ja liikmesriigid said 8. oktoobril 2014 toiduohutusameti teadusliku arvamuse, milles jõuti esitatud andmete põhjal järeldusele, et võrreldes glükoosiga on peaaegu mis tahes toidu tarbimise ja veres söömisjärgse glükoosisisalduse vähenemise vahel põhjuslik seos.
            
         
               (6)
            
            
               Määruse (EÜ) nr 1924/2006 artikli 6 lõike 1 ja artikli 13 lõike 1 kohaselt peavad tervisealased väited põhinema üldtunnustatud teaduslikel tõenditel. Loa võib põhjendatult jätta andmata, kui tervisealane väide ei vasta määruse (EÜ) nr 1924/2006 muudele üld- ja erinõuetele, isegi kui toiduohutusameti teaduslik hinnang oli soosiv. Toiduohutusameti teaduslikus arvamuses märgiti, et kui süsivesikuid sisaldavatest toiduainetest saadavaid võrreldavaid koguseid süsivesikuid testitakse, vähendaks peaaegu mis tahes süsivesikuid sisaldav toiduaine söömisjärgset glükeemilist reaktsiooni, võrreldes glükoosi tarbimisest tuleneva vere glükoosisisalduse suurenemisega. Lisaks sedastas toiduohutusamet, et glükoosiga võrreldes tekitaksid vähese süsivesikusisaldusega või omastavaid süsivesikuid mittesisaldavad toiduained samuti väiksemat söömisjärgset glükoosisisalduse suurenemist veres.
            
         
               (7)
            
            
               Määruses (EÜ) nr 1924/2006 on väide määratletud kui sõnum või esitus, mis väidab, viitab või annab mõista, et toiduainel on teatavad omadused. Juuretisega valmistatud kiudainerikast rukkileiba ja söömisjärgset glükeemilist reaktsiooni käsitlev väide viitaks sellele, et juuretisega valmistatud kiudainerikkal rukkileival on glükoosiga võrreldes söömisjärgset glükeemilist reaktsiooni vähendavad omadused, samas kui selline toime on peaaegu kõigil toiduainetel. Määruse (EÜ) nr 1924/2006 artikli 3 teise lõigu punkti a kohaselt ei tohi tervisealaste väidete kasutamine olla eksitav. Väide, millega viidatakse sellele, et konkreetsel toiduainel on teatavad kasulikud omadused, mis on tegelikkuses olemas peaaegu kõikidel toiduainetel, oleks eksitav.
            
         
               (8)
            
            
               Eespool osutatut arvesse võttes ei vasta juuretisega valmistatud kiudainerikka rukkileiva tarbimist ja söömisjärgse glükeemilise reaktsiooni vähenemist käsitlev väide määruse (EÜ) nr 1924/2006 nõuetele ning seega ei tuleks seda lisada lubatud tervisealaste väidete nimekirja.
            
         
               (9)
            
            
               Käesoleva määrusega ette nähtud meetmete kindlaksmääramisel on arvesse võetud taotleja märkusi, mis on komisjonile edastatud vastavalt määruse (EÜ) nr 1924/2006 artikli 16 lõikele 6.
            
         
               (10)
            
            
               Liikmesriikidega on konsulteeritud,
            
         ON VASTU VÕTNUD KÄESOLEVA MÄÄRUSE:
   Artikkel 1
   Käesoleva määruse lisas esitatud tervisealast väidet ei lisata määruse (EÜ) nr 1924/2006 artikli 13 lõikes 3 sätestatud liidu lubatud väidete nimekirja.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 31. mai 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 404, 30.12.2006, lk 9.
   
      (2)  EFSA Journal (2014);12(10):3837.
   
      LISA
      
         Tagasilükatud tervisealane väide
      
      
                  Taotlus – määruse (EÜ) nr 1924/2006 asjakohased sätted
               
               
                  Toitaine, aine, toit või toidugrupp
               
               
                  Väide
               
               
                  EFSA arvamuse viide
               
            
                  Artikli 13 lõike 5 kohane tervisealane väide, mis põhineb uutel teaduslikel andmetel ja/või sisaldab konfidentsiaalsete andmete kaitse taotlust
               
               
                  Juuretisega valmistatud kiudainerikas rukkileib
               
               
                  Söömisjärgse glükeemilise reaktsiooni vähenemine glükoosiga võrreldes
               
               
                  Q-2014-00012